पांच राज्यों की विधानसभाओं के चुनावों में सर्वाधिक चर्चा यूपी अर्थात उस उत्तर प्रदेश की ही हो रही है, जिसको चार भागों में बॉंटने के बाद मायावती इसका नाम ही समाप्त कर देना चाहती हैं। जिन प्रस्तावित चार प्रान्तों में यूपी को विभाजित करने की मायावती की योजना है, उनमें यूपी का कहीं नाम ही नहीं है। यह तो एक अलग विषय है, लेकिन यूपी के चार में से कम से कम दो राज्यों पर अनन्त काल तक शासन करते रहने की तमन्ना पूरी करने की खातिर यूपी के चार टुकड़े करने की इच्छुक बसपा सुप्रीमो की बसपा के यूपी सहित हर राज्य में बार-बार टुकड़े होते रहे हैं। इसके उपरान्त भी बसपा का अस्तित्व आज भी कायम है।